Kotleba, Marek, poslanec NR SR (2021-02-25):
Dobre, ďakujem za slovo. Tak naozaj k tomuto bodu máme tu už plodnú a dlhú debatu. Počuli sme tu, samozrejme, už o očkovaní, testovaní, nákupe testov, o mobilných odberových miestach, o rôznych opatreniach, o mŕtvych. Však každý môže mať na to svoj názor, koalícia jeden, možno opozícia druhý, avšak to je každého jedného osobná vec, to nikomu neberiem. Ale zjavne sme v týchto rozpravách alebo aj vo faktických zabudli povedať o tom, ako sa táto pandémia, opatrenia a núdzový stav dotýka detí a mládeže, a výchovy a vzdelávania. Mne je ľúto, že to život zariadil tak a pán podpredseda nášho výboru už nemôže byť s nami v tejto rozprave, lebo naozaj by to vedel odborne aj v rozprave, aj s faktickými ujasniť všetkým. Ale mrzí ma aj to, že tu nie je minister školstva, samozrejme nemohol tu asi sedieť celý deň, ale nevidím tu ani jedného člena výboru, akurát jeden člen, ktorý bol v minulosti členom výboru pre vzdelávanie a možno bude vedieť k tomu niečo povedať. Treba si uvedomiť to, že situácia je vážna a vážna je aj v tom, že odoberáme možnosť deťom a mládeži na vzdelávanie či už primárne alebo predprimárne. Lebo situácia je taká, že do škôlok môžu chodiť iba deti tie, ktorých rodič sa preukáže testom. Ale testovanie predsa máme dobrovoľné, ale ak sa rodič, ak sa rodič neotestuje, tak to dieťa jednoducho mu do škôlky nezoberú a odoberáme mu toto právo. Prosím vás, pani kolegyňa, potom vo faktickej sa vyjadrite. A rodičia, ktorí naozaj si nechcú dať šprtať pomaly každý druhý deň do nosa, tak jednoducho svojim deťom toto právo zoberú. Ale nie je to chyba tých rodičov, lebo predsa vieme, že testovanie je dobrovoľné. Čo sa týka či už prvého stupňa alebo druhého stupňa základnej školy, tak na prvom stupni základnej školy tie deti musia mať rúška celý deň. Keď som sa voči tomu ohradil, tak tam vznikol nejaký spor a nejako jednoducho tie učiteľky proste sú z vedenia školy k tomu donútené, že tie deti jednoducho musia mať tie rúška celý deň a naozaj to nie je pre tie malé deti, ktoré sú od prvého ročníka do štvrtého v tých rúškach celý deň. Čiže na toto, na toto sa treba jednoducho pozrieť a navrhnúť tam nejaké riešenia, ktorými by sme vedeli, vedeli pomôcť. A treba si uvedomiť aj jednu vec, že škola neplní iba funkciu vzdelávaciu. Ale funkcia školy je aj socializačná a jednoducho deti, ktoré nenavštevujú tú školu napríklad na II. stupni alebo jednoducho majú vzdelávanie online, tak táto socializácia tam v škole neprebieha. Tak isto je tam aj personalizačná funkcia. Tie deti jednoducho prichádzajú o ten proces toho sebaurčenia a sebarealizácie. Na I. stupni základnej školy je vyučovanie také, že majú 40-minútovú, 40-minútové online vyučovanie a potom im dá učiteľka domáce úlohy. Čiže toto je absolútne, absolútne zanedbávanie vzdelávania aj výchovy. Potom škola plní aj ochrannú funkciu, kvalifikačnú funkciu, o všetko, o všetko tí žiaci jednoducho prichádzajú. Akonáhle sa začneme zaoberať tou výchovou, úplne musíme zabudnúť na nejaký všestranný rozvoj osobnosti, nielen či už je to po stránke rozumovej, ale je to aj po stránke mravnej, estetickej a telesnej. Ako prvé, ako prvé na základných školách zrušili sme telesnú výchovu, a to je jedna podľa mňa z najväčších chýb, lebo ako nám vraví aj štátny vzdelávací program, môžem citovať jednu časť z neho. Podľa štátneho vzdelávacieho programu telesná a športová výchova ISCED 3 nám hovorí, že hlavné moduly telesnej výchovy sú štyri tie moduly. Jedno, hneď prvý, je zdravie a jeho poruchy, druhý je zdravý životný štýl a až potom je telesná zdatnosť a pohybová výkonnosť. A po štvrté, športové činnosti pohybového režimu. Čiže v tých prvých dvoch bodoch kľudne tá telesná výchova mohla pokračovať a ako aj vieme, tak splnomocnenec vlády pre mládež a šport, bohužiaľ, že tu nie je, mohol nám k tomu viac povedať v jeho programe ´Tréneri v školách´, mohli aspoň túto, túto funkciu telesnej výchovy v tých deťoch trošku rozvinúť. Ale ani, ani to sa neudialo. Telesná výchova sa zrušila a dovidenia. Ale dúfam, že aspoň so zmenou počasia, hej, keďže už pomaly tie teploty sa blížia k tomu, že tie deti by mohli športovať vonku alebo prípadne vykonávať nejaké aktivity, takže aspoň v tomto sa pohneme. Ďakujem pekne.